Diari Oficial de la Generalitat Valenciana


Sumari del DOGV 2573, del 25-08-1995 (1995/835901)

RESOLUCIÓ de 18 de maig de 1995, de la Secretaria General de la Conselleria d'Administració Pública, per la qual es disposa la publicació de l'acord marc entre el Ministeri de Comerç i Turisme i la Generalitat Valenciana, de col·laboració i coordinació d'actuacions en matèria turística.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2573

Data del DOGV
:   25-08-1995

Secció del DOGV
:   ALTRES DISPOSICIONS

Número del document
:   1995/835901


Data del document
:   18-05-1995

Organisme emissor
:   Conselleria d'Administració Pública

Tipus de document
:   Resolució

RESOLUCIó de 18 de maig de 1995, de la Secretaria General de la Conselleria d'Administració Pública, per la qual es disposa la publicació de l'acord marc entre el Ministeri de Comerç i Turisme i la Generalitat Valenciana, de col·laboració i coordinació d'actuacions en matèria turística.   
Subscrit, després de la tramitació reglamentària, entre el Ministeri de Comerç i Turisme i la Generalitat Valenciana, el dia 10 d'octubre de 1994, un acord marc de col·laboració i coordinació d'actuacions en matèria turística, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat acord, que ha quedat inscrit en el Registre de Convenis amb el número 0261/95, i que figura com a annex d'aquesta resolució.  
València, 18 de maig de 1995.- El secretari general de la Conselleria d'Administració Pública.  
Acord marc entre el Ministeri de Comerç i Turisme i la Generalitat Valenciana de col·laboració i coordinació d'actuacions en matèria turística  
València, 10 d'octubre de 1994  
Reunits  
D'una banda, el Sr. Javier Gómez-Navarro Navarrete, ministre de Comerç i Turisme, en virtut de les competències que té atribuïdes.  
D'altra banda, el Sr. Joan Lerma i Blasco, president de la Generalitat Valenciana, en virtut de les competències que té atribuïdes.  
Actuant ambdós en funció dels respectius càrrecs i competències i reconeixent-se poders i facultats suficients per a formalitzar aquest acord.  
EXPOSEN  
Primer  
Coincideixen en la necessitat de coordinar les seues actuacions en les matèries que després es diran, amb la finalitat d'obtenir la màxima eficàcia en la consecució de diversos objectius en l'àmbit turístic i optimitzar els resultats de les actuacions de cadascuna d'elles.  
Segon  
Que amb aquesta finalitat estan interessades a atorgar un acord marc que establisca les bases de recíproca col·laboració en les següents matèries:   
- Promoció i publicitat dels productes turístics de la Comunitat Valenciana.  
- Intercanvi d'informació estadística i estudis realitzats sobre el sector.  
- Col·laboració en matèria de formació.  
- Cooperació en matèria de publicacions i informació en els diversos suports.  
- Actuacions de coordinació i col·laboració en l'aplicació i gestió del pla FUTURES.  
Tercer  
Sempre que en aquest acord marc s'use l'expressió «parts», s'entendrà compresa en ella, si és el cas, no solament els signataris de l'acord, sinó també les entitats de dret públic que en depenen, l'Institut de Turisme d'Espanya (TURESPAÑA) i l'Institut Turístic Valencià (ITVA), els quals, tanmateix, i als efectes legals pertinents, hauran d'adherir-se a aquest acord marc. S'entendran adherits a aquest acord marc pel sol fet de ser part en qualsevol dels acords addicionals que es realitzen en el seu desenvolupament.  
ACORDEN  
Primer. Col·laboració en matèria de promoció i publicitat  
a) Ambdues parts, per mitjà dels seus corresponents tècnics, i per a cada exercici pressupostari, comptaran a efectes de determinar aquells objectius de promoció que resulten coincidents per a ambdues parts, amb la finalitat d'articular i coordinar el seu desenvolupament i evitar duplicitats i beneficiar-se mútuament dels esforços de promoció respectius.  
b) TURESPAÑA prestarà l'ajuda necessària a la Generalitat Valenciana a través de la Conselleria d'Indústria, Comerç i Turisme o, si és el cas, de l'ITVA, de la seua xarxa exterior conformada per les oficines de turisme en l'estranger, per a la realització d'activitats de promoció i publicitat.  
c) Ambdues parts col·laboraran, inclús a nivell pressupostari si cal, per a realitzar viatges de familiarització (fam-trips), d'agents estrangers del sector turístic a la Comunitat Valenciana.  
d) Ambdues parts dissenyaran i col·laboraran, inclús econòmicament si cal, a organitzar esdeveniments o actuacions destinats a la promoció en mercats d'origen (Work-Shops).  
e) Col·laboració en fires/salons: TURESPAÑA i les Oficines Espanyoles de Turisme a l'estranger (OETs), donaran suport a la Generalitat Valenciana per mitjà de l'ITVA en l'organització de l'espai i facilitaran la tasca de contacte amb els agents del sector en cada mercat, per mitjà de llistats, seus per a reunions o qualsevol altre mitjà anàleg.  
Segon. Col·laboració en matèria d'informació estadística i d'estudis sobre el sector  
A) La Secretària General de Turisme i TURESPAÑA possibilitaran i facilitaran a la Conselleria d'Indústria, Comerç i Turisme o a l'ITVA els següents particulars:   
 - Accés fluït al Centre de Documentació de l'Institut d'estudis Turístics.  
 - Informació sobre nous estudis i projectes, i també dels que estiguen realitzant-se o vagen a efectuar-se.  
 - Informació periòdica de les OETs sobre els diversos mercats (estat de les reserves, etc.).  
 - Ràpid accés periòdic a les diverses fonts estadístiques que genera la Secretaria General de Turisme, en particular a les dades procedents de les enquestes en frontera, tant de les realitzades a l'entrada com a l'eixida, així com del registre d'entrada de visitants.  
- Accés a les previsions turístiques realitzades per l'Institut d'Estudis Turístics.  
- Ràpid accés als plans de màrqueting que elabora la Secretaria General de Turisme - TURESPAÑA.  
- Accés a l'informació relativa a l'activitat turística procedent de fonts com European Travel Monitor, etc., l'ús de la qual per part de l'ITVA rendibilitzaria en gran manera l'esforç de la Secretaria General de Turisme-TURESPAÑA.  
B) La Generalitat Valenciana, per mitjà de l'ITVA facilitarà a la Secretaria General de Turisme i a TURESPAÑA els següents particulars:  
- Informació referent a nous estudis realitzats.  
- Informació sobre les actuacions desenvolupades per l'institut en cada exercici, així com dels programes d'actuacions que anualment s'aproven pel Comitè de Direcció de l'ITVA.  
- Informació estadística de què puga disposar l'ITVA.  
- Informació sobre les activitats que en matèria d'estudis realitze la Fundació Antonio José Cavanilles, d'Alts Estudis Turístics, després de l'autorització prèvia dels seus òrgans rectors.  
C) Ambdues parts procuraran un intercanvi àgil dels estudis que ambdues realitzen, tals com anuaris, estudis turístics i moviments turístics, procurant la celeritat en la remissió d'aquests.  
Tercer. Col·laboració en matèria d'informació i publicacions turístiques  
A) L'ITVA, com a entitat de dret públic de la Generalitat Valenciana adscrita a la Conselleria d'Indústria, Comerç i Turisme, en execució dels seus programes d'actuació, ha desenvolupat, amb especial incidència en la xarxa d'oficines d'informació turística de la Generalitat Valenciana, el denominat «Sistema d'Informació Turística» (abreujadament denominat SITUR), que ha suposat no solament la incorporació d'equips informàtics i mitjans materials en la xarxa d'oficines d'informació, sense la confecció d'una base de dades d'informació turística i el disseny d'un programa o aplicació informàtica per a la seua utilització. Aquesta base de dades i aplicació informàtica han estat íntegrament desenvolupades per tècnics de l'ITVA.  
El denominat SITUR, les bases de dades del qual són objecte de periòdiques actualitzacions, permet la satisfacció de necessitats d'informació, com ara consultes d'oferta, recursos i activitats turístiques de la Comunitat Valenciana, per mitjà d'un sistema de fàcil aprenentatge i maneig no dissenyat per a la utilització per l'usuari final, perquè permet a l'informador turístic completar la informació que es proporciona al turista amb informació escrita extreta de les bases de dades d'aquest sistema.  
L'ITVA, ja que està interessat en la implantació d'aquest sistema en les OETs, el facilitarà a la Secretaria General de Turisme-TURESPAÑA, amb les següents condicions:   
- La propietat intel·lectual de les dades, els programes i l'aplicació informàtica, serà sempre de l'ITVA.  
- Per a la instal·lació del sistema informàtic al·ludit a les OETs que ambdues parts decidesquen, es destinaran, si es considera oportú, dos tècnics de l'ITVA, i aniran a càrrec d'aquest organisme les despeses de desplaçament i allotjament d'aquest personal tècnic.  
 - TURESPAÑA es compromet a la màxima utilització d'aquest sistema i l'ITVA a subministrar les actualitzacions periòdiques i les traduccions que efectue de les corresponents bases de dades.  
- El hardware o equip informàtic per a la implantació d'aquest sistema serà l'existent en les OETs, si és apte per a ell, altrament TURESPAÑA subministrarà i instal·larà al seu càrrec els equips informàtics.  
Per la seua banda, la Secretaria General de Turisme - TURESPAÑA, ha creat el SIT (Sistema d'Informació Turística), amb informació de recursos turístics de tot el país.  
La Secretaria General de Turisme, donat que està interessada en la implantació i difusió d'aquest sistema, el facilitarà a l'ITVA, amb les següents condicions:   
- La propietat intel·lectual de les dades, programes i aplicació informàtica serà sempre de la Secretaria General de Turisme - TURESPAÑA.  
- Per a la instal·lació del sistema informàtic al·ludit, en cada oficina de turisme de la Comunitat Valenciana que ambdues parts convinguen, es destinaran, si es considera oportú, dos tècnics de la Secretaria General de Turisme - TURESPAÑA, i seran a càrrec d'aquest organisme les despeses de desplaçament i allotjament d'aquest personal tècnic.  
 L'ITVA, es compromet a utilitzar aquest sistema i la Secretaria General de Turisme-TURESPAÑA, a subministrar les actualitzacions periòdiques i les traduccions que efectue de les corresponents bases de dades.  
- El hardware o equip informàtic per a la implantació d'aquest sistema serà el que ja està instal·lat a les oficines, si és apte, altrament l'ITVA haurà de subministrar i instal·lar al seu càrrec els equips informàtics.  
B) Ambdues parts s'intercanviaran tota classe de publicacions que editen.  
TURESPAÑA sotmetrà a la revisió i consideració de l'ITVA totes aquelles publicacions i fullets relacionats amb la Comunitat Valenciana, i l'ITVA facilitarà a TURESPAÑA les dades que han de figurar en les citades publicacions.  
Quart. Col·laboració en matèria de formació  
La Secretaria General de Turisme-TURESPAÑA possibilitarà a l'ITVA que becaris d'aquest institut puguen desenvolupar els seus estudis i pràctiques en les OETs, i per a això ambdues parts concertaran que oficines espanyoles de turisme a l'estranger es desenvolupen les esmentades beques, el finançament es farà amb càrrec als pressupostos de l'ITVA.  
La Secretaria General de Turismo-TURESPAÑA informarà a l'ITVA sobre la concessió de beques Turisme d'EspaÑa, regulades en l'Ordre del Ministeri d'Indústria, Comerç i Turisme, de 3 de juny de 1993, a beneficiaris que residesquen a la Comunitat Valenciana.  
Cinquè. Actuacions de coordinació i col·laboració en l'aplicació i gestió del pla FUTURES  
A) La Secretaria General de Turismo-TURESPAÑA possibilitarà a la Conselleria d'Indústria, Comerç i Turisme o a l'ITVA, l'accés a aquells estudis realitzats i finançats a càrrec del Pla FUTURES, especialment aquells que tinguen per finalitat o incidesquen en l'anàlisi de qualsevol aspecte turístic de la Comunitat Valenciana.  
B) Es comunicarà, al més aviat possible, qualsevol actuació que desenvolupe als municipis declarats zona d'excel·lència turística i s'establiran els mitjans de comunicació necessaris per a un coneixement àgil i directe de totes les actuacions desenvolupades a les zones d'excel·lència turística de la Comunitat Valenciana.  
C) En relació amb l'opció prevista en les ordres reguladores del pla FUTURES, pel que fa a l'avaluació conjunta per part de la comunitat autònoma i la Secretaria General de Turisme-TURESPAÑA, ambdós organismes realitzaran una avaluació general de tots aquells projectes o actuacions de la Comunitat Valenciana finançats amb càrrec a FUTURES.  
Sisè. Col·laboració en el desenvolupament d'actuacions singulars  
Ambdues parts podran col·laborar en el disseny i desenvolupament d'actuacions de caràcter singular i turístic, que siguen considerades d'elevat interès i que afecten aspectes com ara el turisme de salut, l'ecoturisme, el turisme rural i qualsevol altres que siguen susceptibles o impliquen una oportunitat de col·laboració d'ambdues parts.  
Setè. Termini de vigència  
El termini de vigència d'aquest acord serà de tres anys comptadors des de la data de l'atorgament, la qual cosa no impedirà la pròrroga per períodes anuals i successius si així ho acorden expressament les parts que signen.  
L'incompliment de les clàusules d'aquest conveni o dels acords addicionals de desenvolupament que s'atorguen, podrà donar lloc a la denúncia i resolució d'aquest conveni així com dels acords posteriors o addicionals del seu desenvolupament.  
Vuitè. Execució de l'acord  
Aquells compromisos assumits per les parts, i definits amb la suficient concreció en aquest acord marc, i que no impliquen cap obligació econòmica o compliment de provisions pressupostàries, podran ser executats sense la necessitat d'acords addicionals a aquest acord marc.  
Aquelles actuacions previstes en aquest acord marc que necessiten més concreció tècnica seran desenvolupats en acords addicionals després de la interlocució prèvia entre ambdues parts i el seu personal tècnic.  
Finalment, aquelles actuacions que impliquen compromisos pressupostaris, i la corresponent tramitació econòmica pressupostària pels organismes corresponents, seran definides en acords addicionals a aquest acord marc, i s'hauran de complir les obligacions pressupostàries exigibles a cadascuna de les parts que atorga l'acord marc.  
Novè. Interpretació de l'acord marc  
Qualsevol diferència o divergència, pel que fa a la interpretació, aplicació i vigència d'aquest acord marc o dels seus acords addicionals, serà dirimida per mitjà de negociació i comú acord d'ambdues parts al si de la comissió a què es refereix l'acord deu.  
Deu. Anàlisi del desenvolupament de l'acord marc  
Una comissió formada, d'una banda, per representants de la Secretaria General de Turismo-TURESPAÑA, i d'altra banda, per representants de la Conselleria d'Indústria, Comerç i Turisme i de l'ITVA, analitzarà anualment el desenvolupament d'aquest acord marc i dels seus acords addicionals, i proposarà les mesures complementàries necessàries per al desenvolupament.  
La comissió s'encarregarà d'elaborar i aprovar, amb caràcter previ a la realització, els plans d'actuació en què es concrete el desenvolupament d'aquest acord marc i se n'encarregarà del control i seguiment.  
Ambdues parts, com a prova de conformitat amb tot el contingut d'aquest document, el subscriuen al lloc i en la data adés esmentats, i l'estenen en quinze folis de paper comú numerats en l'anvers de l'1 al 15.  
El president de la Generalitat Valenciana,  
Joan Lerma i Blasco  
Ministre de Comerç i Turisme,  
Javier Gómez-Navarro Navarrete